Kemiallisten aseiden kieltojärjestön OPCW:n tutkijat odottavat yhä pääsyä Syyrian Dumaan.

Kansainvälisen tutkijaryhmän oli määrä mennä tänään keskiviikkona tutkimaan Dumassa runsas viikko sitten tehtyä epäiltyä kaasuiskua. Ryhmä ei ollut kuitenkaan iltaan mennessä päässyt paikalle.

OPCW:n johtaja sanoi keskiviikkona, ettei tietoa ole siitä, milloin ryhmä pääsee Dumaan. Hänen mukaansa tutkijat menevät Dumaan vain jos heille taataan esteetön pääsy alueelle.

Uutistoimisto Reutersin YK-lähde piti päivällä todennäköisenä, ettei ryhmä menisi kaupunkiin lainkaan keskiviikkona. Hän ei sanonut, milloin tutkijat aikoisivat yrittää päästä sinne.

OPCW:n ryhmä saapui Syyrian pääkaupunkiin Damaskokseen lauantaina. Tiistaina YK:n turvallisuusryhmä meni Dumaan pohjustamaan tutkijoiden tuloa, mutta ryhmää tulitettiin. Turvallisuusryhmä joutui vetäytymään ja tutkijoiden matka lykkääntyi, mikä puolestaan lykkää todisteiden keruuta epäillystä kaasuiskusta.

Tutkijaryhmän on määrä ottaa Dumassa maanäytteitä sekä näytteitä uhreista ja haastatella silminnäkijöitä.

Epäillyssä kaasuiskussa kuoli kymmeniä ihmisiä. Länsimaat ovat syyttäneet iskusta Syyrian presidentin Bashar al-Assadin hallintoa. Ne myös epäilevät Syyriaa ja sitä tukevaa Venäjää todisteiden peukaloinnista.

Maat kiistävät syytteet. Ne ovat myös syyttäneet kaasuiskua tekaistuksi, jotta länismaat voisivat oikeuttaa viime viikonloppuna tekemänsä iskut Syyrian hallituksen kohteisiin.

Lähteet: Reuters, AFP